PATVIRTINTA

Vilniaus rajono savivaldybės

administracijos direktoriaus

2025 m. liepos d. įsakymu

**RUDAMINOS TURGAVIETĖS ADMINISTRATORIAUS ATRANKOS KONKURSO NUOSTATAI**

**I SKYRIUS**

**BENDROSIOS NUOSTATOS**

1. Rudaminos turgavietės administratoriaus atrankos konkurso nuostatai (toliau – Nuostatai) reglamentuoja Rudaminos turgavietės (toliau – turgavietė) teritorijoje prekybos ir kitų paslaugų vykdymo (toliau – veiklos vykdymo) administratoriaus atrankos konkurso (toliau – konkursas) organizavimo ir vykdymo tvarką bei sąlygas.
2. Konkurso organizatorė yra Vilniaus rajono savivaldybės (toliau – Savivaldybė) administracija.
3. Konkursą vykdo Savivaldybės administracijos direktoriaus įsakymusudaryta komisija. Konkurso organizacinius darbus (rengia skelbimų projektus, organizuoja komisijos posėdžius, susirašinėja su konkurso dalyviais ir kt.) atlieka Savivaldybės administracijos Ekonomikos ir turto valdymo skyrius (toliau – Skyrius).
4. Konkursas vykdomas laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų ir konfidencialumo bei nešališkumo reikalavimų.
5. Konkurso tikslas – atrankos konkurso būdu nustatyti laimėtoją, kuriam suteikiama teisė nuo Prekybos ir paslaugų teikimo organizavimo Rudaminos turgavietėje sutarties pasirašymo dienos, turgavietės teritorijoje organizuoti prekybą ir paslaugų teikimą pagal teritorijos schemą (1 priedas).
6. Su konkurso laimėtoju pasirašoma Prekybos ir paslaugų teikimo organizavimo Rudaminos turgavietėje sutartis (toliau – Sutartis) (2 priedas). Sutartis įsigalioja nuo 2025 m. rugsėjo 1 d. (arba nuo šios Sutarties pasirašymo dienos, jeigu Sutartis pasirašoma po 2025 m. rugsėjo 1 d.) ir galioja 5 metus su galimybe pratęsti ne daugiau kaip du kartus po 5 metus.
7. Administravimo paslaugas konkurso laimėtojas pradeda teikti ne vėliau kaip per 2 savaites nuo Sutarties įsigaliojimo dienos.
8. Konkursas yra atviras. Konkurse gali dalyvauti juridiniai asmenys, jų filialai, Europos ekonominės erdvės valstybėse įsisteigusios įmonės, organizacijos ir jų filialai Lietuvoje bei fiziniai asmenys, turintys teisę verstis veikla, dėl kurios vykdomas konkursas (toliau – konkurso dalyviai).

**II SKYRIUS**

**REIKALAVIMAI KONKURSO DALYVIAMS**

1. Norintys dalyvauti konkurse konkurso dalyviai turi atitikti šiuos reikalavimus bei pateikti tai įrodančius dokumentus:
   1. Konkurso dalyvis (juridinis asmuo) nėra bankrutavęs, bankrutuojantis ar likviduojamas. Konkurso dalyvis nėra sudaręs su kreditoriais taikos sutarties dėl kreditorių reikalavimų atidėjimo, sumažinimo, jų atsisakymo ir pan., nesustabdęs ar apribojęs savo veiklos, arba jo padėtis pagal šalies, kurioje jis registruotas, įstatymus nėra tokia ar panaši;
   2. Konkurso dalyvis yra atsiskaitęs su valstybės biudžetu;
   3. Konkurso dalyvis per pastaruosius 3 (trejus) metus yra sėkmingai įvykdęs ar vykdo bent 1 (vieną) sutartį prekybos ir paslaugų teikimo vietų administravimo srityje;
   4. Konkurso dalyvis turi pasiūlyti kvalifikuotus specialistus, atsakingus už sutarties vykdymą.

**III SKYRIUS**

**REIKALAVIMAI KONKURSO LAIMĖTOJUI**

1. Konkurso laimėtojas – Rudaminos turgavietės administratorius privalo:
2. laikytis Rudaminos turgavietės prekybos ir kitų paslaugų teikimo tvarkos aprašo, patvirtinto Vilniaus rajono savivaldybės tarybos 2025 m. birželio 27 d. sprendimu Nr. T3-196 „Dėl Teikiamų atlygintinų paslaugų Rudaminos turgavietėje mokesčių tarifų nustatymo ir Rudaminos turgavietės prekybos ir kitų paslaugų teikimo tvarkos aprašo patvirtinimo“, 22 punkte numatytų reikalavimų bei kituose teisės aktuose numatytų saugos, higienos, priešgaisrinės ir kitų reikalavimų;
3. organizuoti prekybą ir paslaugų teikimą vadovaujantis Rudaminos turgavietės prekybos ir kitų paslaugų teikimo tvarkos aprašu, patvirtintu Vilniaus rajono savivaldybės tarybos 2025 m. birželio 27 d. sprendimu Nr. T3-196 „Dėl Teikiamų atlygintinų paslaugų Rudaminos turgavietėje mokesčių tarifų nustatymo ir Rudaminos turgavietės prekybos ir kitų paslaugų teikimo tvarkos aprašo patvirtinimo“;
4. užtikrinti, kad vietos prekybai (išskyrus paviljonus) pirmumo tvarka būtų suteikiamos vadovaujantis Rudaminos turgavietės prekybos ir kitų paslaugų teikimo tvarkos aprašu;
5. rinkti mokesčius už prekybos vietas pagal Vilniaus rajono savivaldybės tarybos 2025 m. birželio 27 d. sprendimu Nr. T3-196 „Dėl Teikiamų atlygintinų paslaugų Rudaminos turgavietėje mokesčių tarifų nustatymo ir Rudaminos turgavietės prekybos ir kitų paslaugų teikimo tvarkos aprašo patvirtinimo“ nustatytus turgavietės mokesčių tarifus, juos apskaityti, užtikrinti pajamų surinkimo kontrolę;
6. per 12 mėn. nuo veiklos pradžios sukurti veikiančią internetinę svetainę ir elektroninę prekyvietę. Prekyba per elektroninę prekyvietę organizuojama pagal pasirašytą Elektroninės prekyvietės paslaugų sutartį su pardavėju. Elektroninės prekyvietės paslaugų sutarties projektas turi būti suderintas su Vilniaus rajono savivaldybės administracija;
7. apdrausti ilgalaikį materialųjį turtą patikėtinio, t. y. Vilniaus rajono savivaldybės administracijos, naudai.

**IV SKYRIUS**

**KONKURSO SKELBIMAS**

1. Savivaldybės administracijos direktoriui įsakymu patvirtinus konkurso nuostatus, Skyrius skelbia konkursą Savivaldybės interneto svetainėje ir kitose informacijos skleidimo priemonėse.
2. Konkurso skelbime turi būti pateikta:
3. trumpa informacija apie organizuojamą konkursą;
4. konkurso dalyvių paraiškų ir kitų dokumentų dalyvauti konkurse pateikimo terminas;
5. konkurso dalyvių paraiškų pateikimo vieta, adresas, už konkurso organizavimą atsakingas asmuo, jo telefono numeris, elektroninio pašto adresas ir darbo laikas;
6. Komisijos posėdžio, kuriame bus atplėšiami vokai, data, vieta (kabinetas) ir laikas arba nuoroda į interneto platformą (jeigu vokų su konkursiniais dokumentais atplėšimo procedūros bus vykdomos ir nuotoliniu būdu);
7. nuoroda į konkurso nuostatus interneto svetainėje;
8. kita informacija, kurią nusprendžia skelbti Komisija.

**V SKYRIUS**

**KONKURSO DALYVIŲ PARAIŠKŲ IR KITŲ DOKUMENTŲ PATEIKIMAS IR TVARKYMAS**

1. Konkurso dalyviai, susipažinę su Nuostatais ir pageidaujantys dalyvauti konkurse, skelbime bei Nuostatuose nustatyta tvarka ir terminais pateikia Nuostatuose išvardytus dokumentus užklijuotame voke (ant kurio neturi būti jokių žymių, leidžiančių nustatyti dalyvį), ant kurio užrašomas tik konkurso pavadinimas „Prekybos, paslaugų teikimo ir renginių organizavimo Rudaminos turgavietėje administratoriaus atrankos konkursas“. Vokas registruojamas Savivaldybės dokumentų valdymo sistemoje DBSIS.
2. Vokas, ant kurio bus nurodytas konkurso dalyvio pavadinimas, prekės ženklas ar kitas žymėjimas (ženklas), leidžiantis identifikuoti ar numanyti konkurso dalyvį, neatplėšiamas ir grąžinamas voką atsiimti atvykusiam konkurso dalyviui arba jam atvykus dalyvauti Komisijos posėdyje, kuriame plėšiami vokai. Apie nepriimtą grąžinamą voką konkurso dalyvis turi būti informuotas ne vėliau kaip kitą darbo dieną, jeigu jo kontaktinis adresas yra žinomas neatplėšus voko, nurodant, kad voką jis taip pat gali atsiimti ir Komisijos posėdyje, kuriame bus atplėšiami kiti vokai, jeigu toks konkurso dalyvis nepageidauja iki pasiūlymų pateikimo termino pabaigos pateikti pasiūlymą pagal reikalavimus užpildytame voke. Jeigu tokio konkurso dalyvio kontaktinis adresas nenustatytas, apie pateiktą neatplėšiamą ir grąžinamą voką nurodoma Komisijos posėdžio, kuriame buvo plėšiami kiti vokai, protokole.
3. Konkursiniame pasiūlyme (voke) esantys dokumentai (su priedais) turi būti sunumeruoti, pasirašyti juridinio asmens vadovo / fizinio asmens (jo įgalioto atstovo) ir patvirtinti antspaudu, kai pareiga turėti antspaudą nustatyta juridinio asmens steigimo dokumentuose arba teisės aktuose, jeigu paraišką teikia juridinis asmuo.
4. Konkursinį pasiūlymą turi sudaryti šie dokumentai:

16.1. pasirašyta nustatytos formos paraiška (3 priedas), kurioje nurodoma:

16.1.1. konkurso dalyvio – juridinio asmens pavadinimas / fizinio asmens vardas, pavardė, juridinio / fizinio asmens kodas, adresas, juridinio asmens vadovo ir atsakingo asmens vardai, pavardės, telefono numeriai ir elektroninio pašto adresai, banko pavadinimas ir sąskaitos, į kurią grąžinamas užstatas, numeris;

16.1.2. siūlomas metinis (administravimo laikotarpiui) finansinis įnašas (Eur) į Rudaminos turgavietės infrastruktūros plėtrą pervedamas į Savivaldybės sąskaitą;

16.1.3. įsipareigojimas pasirašyti Sutartį ne vėliau kaip per 10 darbo dienų nuo Savivaldybės administracijos direktoriaus įsakymo dėl konkurso laimėtojo patvirtinimo dienos;

16.1.4 įsipareigojimas organizuoti prekybą, paslaugų teikimą bei kultūrinius ir edukacinius renginius Nuostatuose nustatyta tvarka;

16.1.5 įsipareigojimas laimėjus konkursą ne vėliau kaip per 12 mėnesių nuo veiklos pradžios sukurti veikiančią internetinę svetainę, organizuoti prekybą per elektroninę prekyvietę;

16.1.6. įsipareigojimas laimėjus konkursą per 5 darbo dienas nuo Savivaldybės administracijos direktoriaus įsakymo registravimo dienos, kuriuo patvirtintas konkurso laimėtojas, sumokėti 5 000 Eur (penkių tūkstančių) Eur užstatą Sutarties sąlygų vykdymui užtikrinti į Savivaldybės administracijos sąskaitą;

16.2. pasiūlymas dėl papildomų renginių, paslaugų ir kultūrinių, edukacinių renginių organizavimo per metus, nurodant jų periodiškumą ir trumpą veiklos išplėtimo koncepcijos aprašymą (planuojamų renginių temas, kokia būtų pagrindinė išplėtimo idėja (pvz., įtraukti naujas auditorijas, išnaudoti esamas erdves, plėtoti partnerystes ir pan.);

16.3. mokėjimo pavedimo kopija, patvirtinanti 1 000 Eur (vieno tūkstančio) užstato pervedimą į Savivaldybės administracijos sąskaitą konkursinio pasiūlymo galiojimui užtikrinti;

16.4. kiti dokumentai, įrodantys konkurso dalyvio atitiktį Nuostatų 9 punkte numatytiems reikalavimams.

1. Užstatas konkurso dalyviams, nelaimėjusiems konkurso, grąžinamas per 10 darbo dienų nuo Savivaldybės administracijos direktoriaus įsakymo įregistravimo dėl konkurso laimėtojo patvirtinimo dienos, o konkurso laimėtojui – per 10 darbo dienų nuo Sutarties pasirašymo, išskyrus Nuostatų 30 punkte nurodytą atvejį.
2. Neįvykdžius ar netinkamai įvykdžius nors vieną iš Nuostatų 13–16 punktuose nustatytų reikalavimų, konkursinis pasiūlymas nebus nagrinėjamas.
3. Konkursui pateikti dokumentai konkurso dalyviui negrąžinami.
4. Savivaldybės administracijos Paslaugų ir dokumentų valdymo skyrius:
5. registruoja konkursui pateiktą konkursinio pasiūlymo voką ir Savivaldybės dokumentų valdymo sistemoje „DBSIS“, o ant voko užrašo konkurso dalyvio registracijos numerį ir tikslų priėmimo laiką;
6. perduoda voką (konkursinį pasiūlymą) Skyriui;
7. jeigu vokas su konkursui teikiamais dokumentais gaunamas pavėluotai, jis neregistruojamas, ir tuo atveju, jeigu yra teikiamas tiesiogiai, iš karto grąžinamas jį teikiančiam asmeniui neatplėštas.
8. Už konkurso organizavimą atsakingi asmenys iki Komisijos posėdžio pradžios neturi teisės supažindinti konkurso dalyvių ir kitų asmenų su duomenimis apie pateiktus vokus, jų skaičių, potencialius konkurso dalyvius ir pan.
9. Konkursui pateikti dokumentai konkurso organizavimo laikotarpiu ir penkerius metus jam pasibaigus yra saugomi Skyriuje.

**VI SKYRIUS**

**KONKURSINIŲ PASIŪLYMŲ TIKRINIMAS, VERTINIMAS IR KONKURSO LAIMĖTOJŲ NUSTATYMAS**

1. Pasibaigus paraiškų ir kitų dokumentų pateikimo terminui, Komisija tą pačią dieną atvirame Komisijos posėdyje (apie kurio datą ir laiką buvo pranešta konkurso skelbime) apžiūri pateiktus vokus, įvertina, ar jie užklijuoti, nepažeisti, ir juos atplėšusi peržiūri ir fiksuoja konkurso dalyvių pateiktus dokumentus. Viename užklijuotame voke gali būti teikiama tik viena paraiška.
2. Komisija, atplėšusi vokus su pateiktais dokumentais, surašo konkurso dokumentų protokolą, kuriame nurodo pateiktų dokumentų lapų skaičių, pasiūlytą finansinį įnašą. Protokolą pasirašo konkurso komisijos pirmininkas ir visi dalyvaujantys komisijos nariai. Komisijos sprendimu gali būti paprašyta konkurso dalyvio patikslinti konkursui pateiktą informaciją, išskyrus informaciją apie siūlomą mokėti finansinį įnašą infrastruktūros plėtrai, organizuojamų renginių skaičių. Informacija turi būti patikslinta per 5 darbo dienas nuo rašto dėl informacijos patikslinimo išsiuntimo dienos.
3. Per 5 darbo dienas nuo vokų atplėšimo ir konkurso dokumentų protokolo pasirašymo Komisija privalo patikrinti ir įvertinti konkurso dalyvių paraiškas bei dokumentus ir, remdamasi 26 punkte nustatytais kriterijais, išrinkti konkurso laimėtoją. Vertinami tik tie konkurso dalyviai, kurių paraiška neatmetama. Vertinimo rezultatai nurodomi komisijos posėdžio protokole.
4. Komisija išnagrinėja kiekvieno konkurso dalyvio pateiktus dokumentus ir įvertina konkursinius pasiūlymus pagal šios kriterijus:

|  |  |  |
| --- | --- | --- |
| Eil. Nr. | Vertinimo kriterijai | Kriterijaus lyginamasis svoris ir balai |
| 1. | Pirmasis kriterijus. Siūlomos mokėti paramos socialinės infrastruktūros plėtrai dydis metams (Eur) | X=60 |
| 2. | Antrasis kriterijus. Prekybos, maitinimo paslaugų teikimo bei planuojamų kultūrinių ir edukacinių paslaugų organizavimo per savaitę periodiškumas (dienų skaičius per savaitę) | Y=40 |

1. Konkurso laimėtojas nustatomas pagal surinktą didžiausią bendrą vertinimo balų sumą. Jei surenkama vienoda didžiausia bendra vertinimo balų suma, laimi tas konkurso dalyvis, kuris pasiūlė didžiausią finansinį įnašą į turgavietės infrastruktūros plėtrai metams sumą. Jeigu konkurso dalyvių siūloma sumokėti finansinio įnašo suma yra vienoda, konkurso laimėtoju pripažįstamas tas konkurso dalyvis, kuris anksčiau pateikė konkursinį pasiūlymą. Konkursinio pasiūlymo pateikimo momentas – tikslūs data ir laikas – nustatomi iš žymos ant voko.
2. Konkurso vertinimo rezultatai ir laimėtojas nurodomi Komisijos posėdžio protokole, kurį pasirašo komisijos pirmininkas ir posėdyje dalyvavę komisijos nariai.
3. Jeigu dalyvauti konkurse neužsiregistravo nė vienas dalyvis arba visi pateikti konkursiniai pasiūlymai atmesti kaip netinkami, konkursas laikomas neįvykusiu ir skelbiamas naujas konkursas. Komisija gali priimti sprendimą pasiūlyti Administracijos direktoriui nebeskelbti konkurso.
4. Administracijos direktorius per 10 darbo dienų nuo Komisijos protokolo, kuriame nurodytas konkurso laimėtojas, pasirašymo ir įregistravimo dienos pasirašo įsakymą dėl konkurso laimėtojo patvirtinimo.
5. Patvirtinus konkurso laimėtoją, Skyrius ne vėliau kaip per 10 darbo dienų nuo įsakymo įregistravimo dienos informuoja konkurso dalyvius apie konkurso laimėtoją, o konkurso laimėtoją – apie Sutarties pasirašymo procedūras.
6. Konkursinio pasiūlymo galiojimui užtikrinti sumokėti užstatai konkurso dalyviui (-iams) grąžinami ne vėliau kaip per 10 darbo dienų nuo Savivaldybės administracijos direktoriaus įsakymo įregistravimo dienos dėl konkurso laimėtojo patvirtinimo dienos.
7. Konkurso dalyviai, nesutinkantys su konkurso rezultatais, turi teisę pateikti Savivaldybės administracijos direktoriui skundą per 5 darbo dienas nuo pranešimo apie konkurso laimėtoją išsiuntimo dienos.
8. Visi gauti skundai dėl konkurso rezultatų turi būti išnagrinėti ir apie priimtus sprendimus konkurso dalyviai informuoti ne vėliau kaip per 10 darbo dienų nuo skundo gavimo dienos.
9. Savivaldybės administracija įgyja teisę negrąžinti konkurso dalyviui 1 000 (vieno tūkstančio) Eur užstato, pervesto į nurodytą Savivaldybės administracijos sąskaitą, konkursinio pasiūlymo galiojimui užtikrinti, jeigu:

34.1. konkurso dalyvis, suėjus galutiniam pasiūlymų pateikimo terminui, atplėšus vokus, nusprendžia atsiimti, atsisakyti ar vienašališkai pakeisti savo konkursinį pasiūlymą;

34.2. konkurso dalyvis atsisako pasirašyti patvirtintos formos Sutartį.

**VII SKYRIUS**

**SUTARTIES PASIRAŠYMAS SU KONKURSO LAIMĖTOJU**

35. Savivaldybės administracijos direktoriaus įsakymu patvirtinus konkurso laimėtoją, Sutartis su konkurso laimėtoju dėl prekybos, paslaugų teikimo ir renginių organizavimo Rudaminos turgavietėje turi būti pasirašyta ne vėliau kaip per 10 darbo dienų nuo Savivaldybės administracijos direktoriaus įsakymo, kuriuo patvirtintas konkurso laimėtojas, pasirašymo dienos, konkurso laimėtojui pateikus mokėjimo pavedimo kopiją, patvirtinančią 5 000 Eur (penkių tūkstančių) Eur užstato pervedimą Sutarties sąlygų vykdymui užtikrinti į Savivaldybės administracijos sąskaitą banke. Konkurso dalyviui 5 000 (penkių tūkstančių) Eur užstatas grąžinamas ne anksčiau kaip po 45 kalendorinių dienų po Sutarties pabaigos, išskyrus sutarties sąlygų nevykdymo ar netinkamo vykdymo atvejus, kai Sutarties vykdymo užtikrinimas negrąžinamas, o panaudojamas Sutarties sąlygoms įvykdyti. Konkurso laimėtojas privalo ne vėliau kaip per 10 darbo dienų nuo Sutarties sąlygų įvykdymo užtikrinimo panaudojimo sumokėti Savivaldybės administracijai naują 5 000 (penkių tūkstančių) Eur dydžio užstatą tolesniam Sutarties sąlygų vykdymui užtikrinti.

36. Pasirašius Sutartį su konkurso laimėtoju, ją papildyti ir (ar) keisti galima tik abiejų šalių rašytiniu susitarimu. Sutarties pakeitimai ir (ar) papildymai negalimi, jeigu jais siekiama sumažinti konkurso laimėtojo įsipareigojimus, numatytus Nuostatuose ir Sutartyje, ar pakeisti jų pobūdį, padidinti ar pakeisti Savivaldybės įsipareigojimus, Sutarties galiojimo terminą ar jos pratęsimo tvarką, mažinti ar atsisakyti Sutarties vykdymo užtikrinimo, suteikti konkurso laimėtojui papildomų teisių, laisvių, garantijų ir (ar) lūkesčių, apie kurių suteikimo galimybę (atsiradimo tikimybę) nebuvo žinoma potencialiems konkurso dalyviams iki konkursinių pasiūlymų pateikimo termino pabaigos.

37. Jeigu konkurso dalyvis, paskelbtas laimėtoju, per Nuostatų 31 punkte nurodytą terminą nepasirašo Sutarties arba atsisako savo konkursinio pasiūlymo, Komisija turi teisę siūlyti pasirašyti Sutartį kitam konkurso dalyviui, pasiūliusiam didžiausią metinį (administravimo laikotarpiui) finansinį įnašą į Rudaminos turgavietės infrastruktūros plėtrą ir kurio pateikti dokumentai atitinka šių nuostatų nustatytus reikalavimus, o tokio nesant – skelbti naują konkursą.

**VIII SKYRIUS**

**BAIGIAMOSIOS NUOSTATOS**

38. Už Nuostatų nevykdymą ar netinkamą vykdymą jį įgyvendinantys asmenys atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_